Imtella' Mejju 27, 2021 L-istat ta' Victoria reġa' impona lockdown minħabba żieda fl-infezzjonijiet tal-Covid-19. Dan huwa r-raba' lockdown għal Melbourne mindu faqqgħet il-pandemija. Fl-aħħar 24 siegħa, fl-istat ta' Victoria ġew irreġistrati 12-il każ ġdid ta' Covid-19 u l-Ministru għas-Saħħa Mentali tal-istess stat, James Merlino ġibed l-attenzjoni għall-fatt li l-każi li ġejjin mill-varjant Indjan tal-Covid qed jiżdiedu. B'hekk, għas-sebat ijiem li ġejjin l-iskejjel, ir-ristoranti, il-barijiet, il-ħwienet tal-kafè u l-postijiet ta' divertiment se jagħlqu l-bibien tagħhom. L-avvenimenti tal-massa wkoll ma jistgħux isiru, filwaqt li ċ-childcares u l-kindergartens se jibqgħu miftuħa. Fl-istat ta' Victoria, sa bħal-lum ġimgħa wkoll, dak li jkun irid jilbes il-maskra kullimkien. Aktar minn 6 miljun ruħ li jgħixu fl-istat ta' Victoria fl-Awstralja mhux se jitħallew joħorġu mid-dar għas-sebat ijiem li ġejjin ħlief għal raġunijiet essenzjali. Sa issa, fl-Awstralja ngħataw ftit anqas minn 4 miljun doża kontra l-Covid-19.